Astrite nn inetu pardipoeg - kollane aster (Aster linosyris) - kasvab samuti Euroopas, kuid on teistest väga erinev. Kitsaste lineaalsete lehtedega kaetud püstised varred meenutavad pisut eestimaise taime -  hariliku käokannuse - varsi. Nende aluselt veidi punakate varte otsas hakkavad aga augustis õitsema kännasjad liitõisikud, mis koosnevad säravkollaste putk-õitega korvõisikutest, kus keelõied puuduvad sootuks. Tallinna Botaanikaaia alpinaariumis on ta aastaid kasvanud kõrvuti amellastriga 'Rudolph Goethe'. Seda ilusat kooslust kahest ühel ajal õitsvast, kuid nii erineva välimusega astrist ei raatsitud lahutada isegi pärast taimede ümberkolimist remondi tõttu. Nii õitsevad nad ka uues kasvukohas rõõmsalt  koos.